Is-sena l-oħra, il-Gvern nieda l-pjan tiegħu għall-proġett ta' riġenerazzjoni tal-pjazza Antoine de Paule f'Raħal Ġdid, inizjattiva li sabet appoġġ kbir fost il-pubbliku. Dan il-proġett, li qiegħed isir bi spiża ta' €3 miljun, huwa meqjus bħala ħolqa minn katina ta' proġetti li l-Gvern qed iwettaq flimkien mal-Kunsill Konsultattiv għan-Nofsinhar ta' Malta. Fil-konferenza għall-aħbarijiet li saret fl-okkażjoni tat-tnedija tal-proġett, il-Ministru għad-Djalogu Soċjali, Affarijiet tal-Konsumatur u Libertajiet Ċivili Helena Dalli fissret kif permezz ta' dan il-proġett, il-pjazza Antoine de Paule se ssir waħda iżjed tal-poplu fejn mhux biss se jissaħħaħ l-aspett ambjentali, iżda wkoll se titjieb l-esperjenza tal-konsumatur meta jmur biex jixtri minn dan iċ-ċentru kummerċjali. X'sar s'issa Il-gazzetta KullĦadd għamlet kuntatt ma' dan l-istess ministeru biex tistaqsi fejn wasal il-proġett tal-pjazza Antoine de Paule. "S'issa sar xogħol preparatorju fejn, b'konsultazzjoni mal-għaqdiet ambjentali u fuq parir tal-esperti, sal-aħħar ta' Frar inqalgħu nofs is-siġar li kien hemm fil-pjazza fejn dawn tħawwlu f'akwati oħra f'Raħal Ġdid stess. Sar ukoll xogħol ta' reinstatement tas-sit biex iż-żona pedonali u t-traffiku ma jkunux affettwati," spjegalna kelliem għall-Ministeru Djalogu Soċjali, Affarijiet tal-Konsumatur u Libertajiet Ċivili. Huwa qalilna li t-tender għall-proġett maġġuri huwa lest u diġà ġie verifikat mid-Dipartiment tal-Kuntratti. Bħalissa qed nistennew il-permessi mill-Awtorità tal-Ippjanar, u kif dawn ikunu approvati, jinħareġ it-tender. "Sadanittant, bħalissa qiegħed ikun aġġudikat it-tender tal-bini tal-latrina l-ġdida u fil-ġimgħat li ġejjin mistenni jibda x-xogħol fuqha. Il-proġett jinkludi wkoll aċċess għall-MCAST li x-xogħol fuqu mistenni jkun lest sa nofs is-sena d-dieħla," temm jgħidilna l-kelliem.